b'\n_START_ARTICLE_\nKorkeaj\xc3\xa4nnitys\n_START_PARAGRAPH_\nKorkeaj\xc3\xa4nnitys (\xe2\x80\x9dKorkkari\xe2\x80\x9d) (engl. Commando) on Egmontin kustantama ja julkaisema sarjakuvalehti, jossa aiheena on useimmiten sota. Korkeaj\xc3\xa4nnitys aloitti ilmestymisens\xc3\xa4 Suomessa vuonna 1953 nimell\xc3\xa4 Korkeaj\xc3\xa4nnityssarja. Lehti sis\xc3\xa4lsi aluksi salapoliisi-, tieteis-, agentti- ja seikkailusarjoja. 1960-luvun alussa Korkeaj\xc3\xa4nnityksess\xc3\xa4 alettiin julkaista vain sotasarjakuvia, jotka useimmiten k\xc3\xa4sitteliv\xc3\xa4t toista maailmansotaa brittil\xc3\xa4isest\xc3\xa4 ja fiktiivisest\xc3\xa4 n\xc3\xa4k\xc3\xb6kulmasta. Suomessa Korkeaj\xc3\xa4nnityksen \xe2\x80\x9dkulta-aikaa\xe2\x80\x9d oli m\xc3\xa4\xc3\xa4r\xc3\xa4llisesti 1970-luku._NEWLINE_Vaikka lehden nimi on s\xc3\xa4ilynyt samana, kustantaja on usein vaihtunut. Vuonna 1954 lehden aloitti Pecos Bill Oy. Sitten seurasivat Sarjakustannus Oy 1968\xe2\x80\x931971, UK-lehdet 1971\xe2\x80\x931976 ja Williams/Semic vuodesta 1976 kunnes Egmont Kustannus Oy alkoi kustantaa Korkeaj\xc3\xa4nnityst\xc3\xa4 vuodesta 1998._NEWLINE_Korkeaj\xc3\xa4nnityksen kirjoittajien ja piirt\xc3\xa4jien nimi\xc3\xa4 ei alun perin ilmoitettu, mutta vuodesta 2010 l\xc3\xa4htien n\xc3\xa4iden nimet esiintyv\xc3\xa4t kertomusten kansisivuilla. K\xc3\xa4sikirjoitukset tehd\xc3\xa4\xc3\xa4n kuitenkin ilmeisesti Yhdistyneess\xc3\xa4 kuningaskunnassa, piirt\xc3\xa4j\xc3\xa4t ovat useimmiten brittej\xc3\xa4 tai Argentiinasta ja Espanjasta. Tunnettu sarjakuvataiteilija Hugo Pratt on my\xc3\xb6s uransa alkuaikoina piirt\xc3\xa4nyt Korkeaj\xc3\xa4nnitykseen. Suuren osa Commando-lehdest\xc3\xa4 per\xc3\xa4isin olevista kansista on piirt\xc3\xa4nyt Ian Kennedy._NEWLINE_Varsinaisen Korkeaj\xc3\xa4nnityksen rinnalla julkaistiin 1970- ja 1980-luvulla useita muitakin sarjakuvalehti\xc3\xa4, joiden nimeen sis\xc3\xa4ltyi sana \xe2\x80\x9dkorkeaj\xc3\xa4nnitys\xe2\x80\x9d.\n_START_SECTION_\nKorkeaj\xc3\xa4nnityksen historiaa\n_START_PARAGRAPH_\n1950-luvulla Korkeaj\xc3\xa4nnityksessa julkaistiin agentti-, l\xc3\xa4nnen- ja avaruusseikkailuja. Aineisto saatiin brittil\xc3\xa4isen Fleetway-kustantamon lehdist\xc3\xa4 Super Detective Library (SDL) ja Cowboy Picture Library. Sankareita ja muita hahmoja olivat Sherlock Holmes, Bulldog Drummond, Fu Manchu, Oliver Passinghamin Lesley Shayne, mestarivaras Mustanaamio (ei Lee Falkin Mustanaamio The Phantom vaan Blackshirt), agentti John Steel ja avaruusetsiv\xc3\xa4 Rick Random. Rick Random seikkaili viimeisen kerran numerossa 12/1960. Mustanaamio perustui Roderic Graemen (Roderic Jefferies) kirjoittamiin lyhyisiin kertomuksiin. Bill Lacey toimi ahkerasti sarjan piirt\xc3\xa4j\xc3\xa4n\xc3\xa4. Thriller Picture Libraryn sarjoista Robin Hoodia julkaistiin Suomessa omassa lehdess\xc3\xa4\xc3\xa4n._NEWLINE_1960-luvun alussa alettiin SDC:n sarjojen loppumisen j\xc3\xa4lkeen julkaista suomeksi sarjakuvia \xe2\x80\x9dThriller Picture Library\xe2\x80\x9d -lehdest\xc3\xa4 (TPL). Erityisesti voittamaton britti Battler Britton esiintyi usein. Battler Brittonin arkkivihollinen oli pitk\xc3\xa4\xc3\xa4n majuri Hisser. Sankari Agentti 13 oli mestari naamioitumaan vakoilupuuhiensa yhteydess\xc3\xa4._NEWLINE_TPL:n aineiston ehdytty\xc3\xa4 joskus ennen 1960-luvun puoltav\xc3\xa4li\xc3\xa4 alettiin k\xc3\xa4ytt\xc3\xa4\xc3\xa4 lehtien War Picture Library ja Battle Picture Library aineistoa, jolloin sankarit vaihtuivat sotilaiksi._NEWLINE_Air Ace Picture Library -lehden sarjakuvia julkaistiin Suomessa my\xc3\xb6s Siivet-lehdess\xc3\xa4. Todenn\xc3\xa4k\xc3\xb6isesti eri Korkeaj\xc3\xa4nnityslehdiss\xc3\xa4 k\xc3\xa4ytettiin my\xc3\xb6s brittilehtien Combat Picture Library, Lion Picture Library ja War At Sea Picture Library sarjakuvia._NEWLINE_1970-luvulla Korkeaj\xc3\xa4nnitys siirtyi ensin Williamsin ja sitten Semicin omistukseen. Sarjakuvat ostettiin nyt D.C.Thomsonin Commando-lehdest\xc3\xa4. Vuodesta 1973 alkaen varsinaisen Korkeaj\xc3\xa4nnityksen aihepiiri rajautui pitk\xc3\xa4ksi aikaa brittil\xc3\xa4isten maavoimien toimintaan Euroopassa. Muut toisen maailmansodan brittil\xc3\xa4iset aselajit ja sotan\xc3\xa4ytt\xc3\xa4m\xc3\xb6t saivat omat Korkeaj\xc3\xa4nnitys-lehtens\xc3\xa4, joiden julkaiseminen jatkui 1980-luvun lopulle ja 1990-luvun alkuun._NEWLINE_Vuodesta 1996 alkaen Korkeaj\xc3\xa4nnitys on alkanut ilmesty\xc3\xa4 nykyisess\xc3\xa4 muodossaan, nelj\xc3\xa4 erillist\xc3\xa4 tarinaa sis\xc3\xa4lt\xc3\xa4v\xc3\xa4n\xc3\xa4 noin 260-sivuisena pokkarina. Korkeaj\xc3\xa4nnitys-suuralbumit ovat A4-kokoisia lehti\xc3\xa4._NEWLINE_Korkeaj\xc3\xa4nnityst\xc3\xa4 aiemmin leimannut n\xc3\xa4k\xc3\xb6kulman brittil\xc3\xa4isyys on nykyisin hieman v\xc3\xa4istynyt. Yleisimmin Korkeaj\xc3\xa4nnityksiss\xc3\xa4 kuitenkin yh\xc3\xa4 kuvataan toista maailmansotaa l\xc3\xa4nsiliittoutuneiden n\xc3\xa4k\xc3\xb6kulmasta; joskus harvoin tosin on sankareina ollut saksalaisia, italialaisia tai jopa suomalaisia. Suomalaisista kertovissa tarinoissa on usein virheellist\xc3\xa4 tietoa, sill\xc3\xa4 ne ovat brittil\xc3\xa4ist\xc3\xa4 alkuper\xc3\xa4\xc3\xa4. Silloin t\xc3\xa4ll\xc3\xb6in aiheena on toisen maailmansodan sijasta ollut ensimm\xc3\xa4inen maailmansota, Korean sota ja Vietnamin sota, joskus jopa Persianlahden sota. My\xc3\xb6s tieteisfiktiosuuntaisia tulevaisuuteen sijoittuvia, sarjoja on julkaistu.\n_START_SECTION_\nTyyli\n_START_PARAGRAPH_\nKorkeaj\xc3\xa4nnityksen iskulause on \xe2\x80\x9dIskee kuin miljoona volttia\xe2\x80\x9d. Vaikka p\xc3\xa4\xc3\xa4lt\xc3\xa4p\xc3\xa4in katsottuna Korkkari-tarinat ovat vakavia sankaritarinoita, on ne tehty omaper\xc3\xa4inen pilke silm\xc3\xa4kulmassa. Tyypillisi\xc3\xa4 tarinoiden elementtej\xc3\xa4 ovat kansallisuuksien stereotypiat ja kliseet. Italialaiset v\xc3\xa4litt\xc3\xa4v\xc3\xa4t ennen kaikkea ruoasta ja japanilaiset puolestaan kunniasta. Yhdysvaltalaiset taasen ottavat rennosti, joskus rehentelev\xc3\xa4tkin, ja tappavat natseja purukumia jauhaen. Ven\xc3\xa4l\xc3\xa4iset ovat yleens\xc3\xa4 raivokkaita kommunisteja ja saksalaiset l\xc3\xa4hes poikkeuksetta fanaattisia natseja. Korkeaj\xc3\xa4nnityksen tarinoissa saksalaiset h\xc3\xa4vi\xc3\xa4v\xc3\xa4t l\xc3\xa4hes aina ja tarinat noudattavat usein samoja kaavoja. Yleens\xc3\xa4 saksalaiset ja japanilaiset, joskus my\xc3\xb6s neuvostoliittolaiset, ovat pahoja kun taas yhdysvaltalaiset, britit, ranskalaiset ja muut liittoutuneet hyvi\xc3\xa4._NEWLINE_Aiemmin suuri osa Korkeaj\xc3\xa4nnitys-sarjakuvien piirt\xc3\xa4jist\xc3\xa4 oli italialaisia, ja monilla heist\xc3\xa4 oli omakohtaisia sotakokemuksia. Kurt Caesar (piirsi sarjoja Battler Britton, Agentti 13, Dogfight Dixon) oli Erwin Rommelin mukana Pohjois-Afrikassa taistelupiirt\xc3\xa4j\xc3\xa4n\xc3\xa4. H\xc3\xa4nelt\xc3\xa4 on julkaistu teos Rommel\xe2\x80\x99s Year of Victory: The Wartime Illustrations of the Afrika Korps (1988)._NEWLINE_Vaikka tarinoiden juonet ovatkin usein perinteisi\xc3\xa4 kaavoja toistavia, lentokoneet, panssarivaunut, aseet ja muut taisteluv\xc3\xa4lineet on kuvattu hyvin realistisesti. Joissakin ruuduissa my\xc3\xb6s sodan raakuus saattaa hyp\xc3\xa4t\xc3\xa4 hetkeksi katsojan eteen hyvinkin toden tuntuisena muuten ep\xc3\xa4uskottavan seikkailun joukosta. Joissakin tarinoissa esiintyy eritt\xc3\xa4in ep\xc3\xa4tieteellisi\xc3\xa4 ja satumaisia tapahtumia, kuten esimerkiksi aikamatkustusta, taikuutta tai kummittelua._NEWLINE_Monesta muusta sarjakuvasta poiketen juonta kuljetetaan paljolti ruutujen laitoihin sijoitettujen laatikoiden teksteiss\xc3\xa4.\n_START_SECTION_\n\xe2\x80\x9dKorkkarisaksa\xe2\x80\x9d\n_START_PARAGRAPH_\nSuomalaisissa korkeaj\xc3\xa4nnityksiss\xc3\xa4 on usein tarkoituksella j\xc3\xa4tetty suomentamatta saksalaisia huudahduksia ja sanontoja. Yleisimpi\xc3\xa4 huudahduksia ovat erilaiset liev\xc3\xa4t kirosanat, kuten Donnerwetter, Donner und Blitzen, Mein Gott, Teufel ja Himmel (taivas). Tuskanhuudahdus \xe2\x80\x9daargh\xe2\x80\x9d esiintyy l\xc3\xa4hes joka sarjassa. Usein my\xc3\xb6s upseerinarvot kuten Kapit\xc3\xa4n tai Leutnant ovat saksaksi. T\xc3\xa4m\xc3\xa4 voi olla vaikutusta englannin kieless\xc3\xa4 suhteellisen tavallisesta tavasta j\xc3\xa4tt\xc3\xa4\xc3\xa4 vieraskieliset upseerinarvot k\xc3\xa4\xc3\xa4nt\xc3\xa4m\xc3\xa4tt\xc3\xa4. Mika Vesterinen kokosi vuonna 2002 Korkkarisaksaa.com -verkkosivuille sanaston, joka on vuonna 2007 julkaistu omana Korkeaj\xc3\xa4nnitys-erikoisnumerona nimell\xc3\xa4 Achtung! \xe2\x80\x93 Korkkarisaksan sanakirja.\n_START_SECTION_\nKorkeaj\xc3\xa4nnitys ja naiset\n_START_PARAGRAPH_\nKorkeaj\xc3\xa4nnityksiss\xc3\xa4 naisten esiintymiset edes sivuosissa ovat harvinaisia. Ehk\xc3\xa4 yleisin Korke\xc3\xa4j\xc3\xa4nnityksiss\xc3\xa4 esiintyv\xc3\xa4 naishahmo on huolestunut \xc3\xa4iti. Joissain sarjoissa naisia on kuitenkin n\xc3\xa4hty jopa p\xc3\xa4\xc3\xa4osissa._NEWLINE_Korkeaj\xc3\xa4nnityssarjan ensimm\xc3\xa4inen p\xc3\xa4\xc3\xa4osassa esiintynyt naissankari oli Lesley Shane numerossa 7/1956 (H\xc3\xa4rk\xc3\xa4taistelijan salaisuus)._NEWLINE_Suomessa Korkeaj\xc3\xa4nnitys sai ensimm\xc3\xa4iset naissotasankarinsa \xe2\x80\x9dRintamalottien korkeaj\xc3\xa4nnityksess\xc3\xa4\xe2\x80\x9d. Lotta-sarjakuvan tekovaiheessa k\xc3\xa4sikirjoittajat Leena Lehtolainen ja kirjallisuuden tutkija Paula Arvas tutustuivat naisten kirjoittamiin kuvitteellisiin kertomuksiin lotista._NEWLINE_Rintamalottien korkeaj\xc3\xa4nnitys eroaa perinteisest\xc3\xa4 naisten sotaviihteest\xc3\xa4 siten, ett\xc3\xa4 siihen on pyritty luomaan j\xc3\xa4nnityst\xc3\xa4 ja taistelukohtauksia. \xe2\x80\x9dSarjakuva alkaa taistelukuvauksella. Armeijan etenemist\xc3\xa4 kuvataan Korkeaj\xc3\xa4nnitys-perinteen mukaisesti. My\xc3\xb6s lottien seikkailuun piti saada j\xc3\xa4nnityst\xc3\xa4 ja etsimme tilanteita, jotka olisivat voineet olla mahdollisia. Esimerkiksi yksi lotista t\xc3\xb6rm\xc3\xa4\xc3\xa4 hiihtoreissulla ven\xc3\xa4l\xc3\xa4isiin ja selvi\xc3\xa4\xc3\xa4 vaaratilanteesta oman neuvokkuutensa ansioista. T\xc3\xa4llainen tapaus toistuu aika monessa lotista kertovassa tarinassa\xe2\x80\x9d, Paula Arvas kertoo.\n_START_SECTION_\nKilpailijoita ja kopioita\n_START_PARAGRAPH_\nKorkeaj\xc3\xa4nnityksen suuren suosion takia parhaina aikoina 1970-luvulla toisilla kustantajilla oli sarjan kanssa kilpailevia tuotteita, jotka joskus olivat l\xc3\xa4hes t\xc3\xa4ydellisi\xc3\xa4 kopiota. Esimerkiksi vuonna 1977 aloittanut \xe2\x80\x9dTer\xc3\xa4s-sarja\xe2\x80\x9d tehtiin samaan kokoon kuin Korkeaj\xc3\xa4nnitys, tarinat olivat fiktiivisi\xc3\xa4 ja tapahtumat sek\xc3\xa4 hahmot hyvin samankaltaisia. \xe2\x80\x9dTer\xc3\xa4s-sarja\xe2\x80\x9d ei kuitenkaan ilmestynyt montaa vuotta. Hiukan varhempi kilpailija oli \xe2\x80\x9dSuuri sota\xe2\x80\x9d. Sen koko oli sama, mutta formaatti oli kuitenkin hiukan eri; tarinat kuvittivat ainakin periaatteessa dokumentaarisesti toisen maailmansodan todellisia tapahtumia. Esimerkiksi yksi lehti saattoi k\xc3\xa4sitell\xc3\xa4 Midwayn taistelua, toinen Varsovan kansannousua. \xe2\x80\x9dPilotti\xe2\x80\x9d-sarjakuvalehti vastasi hengelt\xc3\xa4\xc3\xa4n ja tarinoiltaan \xe2\x80\x9dIlmojen korkeaj\xc3\xa4nnityst\xc3\xa4\xe2\x80\x9d. Julkaisua \xe2\x80\x9dSuper-RAF\xe2\x80\x9d tehtiin sek\xc3\xa4 A4- ett\xc3\xa4 Korkeaj\xc3\xa4nnitys-koossa, tarinat nimen mukaisesti fiktiivisi\xc3\xa4 ilmasota-tarinoita. L\xc3\xa4nnen-sarja lehti oli saman kokoinen ja tyylinen kuin L\xc3\xa4nnen korkeaj\xc3\xa4nnitys mutta kuvia oli vain yksi sivua kohti. Lis\xc3\xa4ksi jokaisen numeron lopussa yksi tietosivu tositapahtumasta. L\xc3\xa4nnen-sarja lehden motto oli "l\xc3\xa4nnen-sarja lehti. Lehti josta pojat pit\xc3\xa4v\xc3\xa4t mutta jonka is\xc3\xa4t lukevat ensin."Yksik\xc3\xa4\xc3\xa4n samantyyppisist\xc3\xa4 kilpailijoista ei saavuttanut yht\xc3\xa4 pitk\xc3\xa4\xc3\xa4 ik\xc3\xa4\xc3\xa4 kuin Korkeaj\xc3\xa4nnitys, vaan lopetettiin yleens\xc3\xa4 muutaman vuoden kuluessa.'